Raši, Richard, podpredseda vlády SR pre investície a informatizáciu (2018-06-14):
Ďakujem pekne. Vážený pán poslanec, ďakujem aj za druhú aktuálnu otázku. Úvodom považujem za užitočné spomenúť niekoľko základných skutočností. Summit skupiny G 7 je fórum, ktoré zohráva dôležitú úlohu pri formovaní globálnych riešení celosvetových výziev. Dopĺňa globálnu ekonomickú koordináciu, ktorú vykonáva skupina G 20. Od roku 2014 bol pôvodný formát skupiny G 8 zúžený na G 7, bolo to kvôli narušeniu zvrchovanosti a celistvosti Ukrajiny. Ostatného summitu v Kanade 6. a 9. júna sa zúčastnili vedúci predstavitelia Európskej únie a Kanady, Francúzska, Nemecka, Talianska, Japonska a Spojeného kráľovstva a Spojených štátov. Európska únia bola zastúpená predsedom Európskej rady Donaldom Tuskom a spoločne s predsedom Európskej komisie Jean Claude Junckerom. Treba povedať, že Európska únia sa historicky začleňovala do politických rokovaní uvedených na programe summitu postupne, pričom od summitu v Ottawe v roku ´81 sa zúčastňuje na všetkých jeho pracovných zasadnutiach. Európska únia má všetky záväzky vyplývajúce z členstva v skupine. Komuniké zo summitu je politicky záväzné pre všetkých členov skupiny G 7. Rokovanie v Kanade sa konalo vo veľmi napätej atmosfére kvôli americkým clám, keďže tesne pred jeho začiatkom bolo negatívne poznačené nedávnym udelením ciel na dovoz ocele a hliníka z Kanady, Európskej únie, Mexika americkým prezidentom Donaldom Trumpom. Kvôli tomuto kroku bolo preto pre najvyšších predstaviteľov siedmich najbohatších sveta, EÚ nie ľahké dohodnúť sa na konsenze. Celkovo sa na summite napokon predstaviteľom podarilo dohodnúť na širokom spektre otázok, nevynímajúc zníženia ciel, dotácií a iných obchodných bariér. Daný ťažko dosiahnuteľný kompromis najskôr schválili všetci členovia, nakoniec však dohodu spochybnil americký prezident Donald Trump, ktorý zo stretnutia odišiel predčasne kvôli stretnutiu so severokórejským lídrom v Singapure. Prezident Trump po svojom odchode uviedol, že záverečné komuniké zo summitu krajín G7 nepodporí a že sa bude snažiť o zavedenie ciel na autá. Takýto krok by fakticky znamenal nie zlepšenie, ale, naopak, zhoršenie obchodných vzťahov. Záverom možno uviesť, že kanadský summit G7 medzi Trumpom a zostávajúcimi šiestimi svetovými lídrami sa začal konfliktom už pred samotným summitom a celé podujatie skončilo ešte väčšou nespokojnosťou, ako začalo. Výsledky summitu G7 na mňa pôsobia rozpačitým dojmom. Pôvodne prijaté vyhlásenie, v ktorom sa konštatuje, že krajiny G7 sa budú usilovať o zníženie colných bariér a netarifných prekážok, žiaľ, na záver nebolo podpísané prezidentom Spojených štátov. To poukazuje na to, že medzi najvyspelejšími ekonomikami sveta existuje zreteľné pnutie. Uvedeným prístupom sa Spojené štáty izolujú od kľúčových spojencov a dá sa predpokladať dlhodobejšie narušenie rovnováhy svetového obchodu. Obchodná vojna sa otvára nad globálnou ekonomikou. Rozhodnutie prezidenta Trumpa bolo silno kritizované nielen politikmi Európskej únie, Kanady a členmi Senátu Spojených štátov, vrátane republikánov. Napäté obchodné vzťahy medzi Spojenými štátmi a Kanadou a Európskou úniou nepredikujú rýchle urovnanie trecích plôch a dajú sa očakávať ďalšie problémy. Médiá sa všímajú tweety prezidenta Trumpa, ktorými kritizuje kanadského premiéra a vysvetľuje zavedenie ciel na oceľ a hliník. Uvedené indikuje stratu súdržnosti, ktorá doteraz prevládala medzi lídrami členských krajín G7. Jedným z možných výsledkov by mohlo byť posilnenie obchodných vzťahov medzi Európskou úniou s Kanadou a Japonskom. Pre Slovensko ako členský štát Európskej únie je určujúce stanovisko Európskej únie, ktorá dala najavo, že napriek kroku prezidenta Trumpa sa postoj Únie k záverom summitu nemení. Držíme sa komuniké, ktoré schválili všetci účastníci, oznámil 9. 6. 2018 hovorca predsedu Európskej rady Donalda Tuska. Problematika prerokovávaná na summite G7 má dopady aj na Slovenskú republiku. V tomto kontexte vystupuje do popredia a potvrdzuje sa prakticky užitočnosť nášho členstva v Európskej únii, ako zoskupenia s politickou, hospodárskou váhou jej vyše 500 milióna obyvateľov, kde uplatnenie záujmov Slovenska nezostáva v pozícii malej osamotenej krajiny. Ďakujem za pozornosť.